L 197/2
LV
Eiropas Savienības Oficiālais Vēstnesis
7.8.2023.
(5)
Apvienotā Karaliste paziņoja Komisijai par vienu augsti patogēniskās putnu gripas uzliesmojumu, kurš 2023. gada 20. jūlijā ar laboratoriskām analīzēm (RT-PCR) bija apstiprināts mājputnu populācijā Anglijā, Kentas grāfistē.
(6)
Arī Amerikas Savienotās Valstis paziņoja Komisijai par vienu augsti patogēniskās putnu gripas uzliesmojumu, kurš 2023. gada 25. jūlijā ar laboratoriskām analīzēm (RT-PCR) bija apstiprināts mājputnu populācijā Ņujorkas štatā.
(7)
Pēc tam, kad bija konstatēti šie nesenie augsti patogēniskās putnu gripas uzliesmojumi, Apvienotās Karalistes un Amerikas Savienoto Valstu veterinārās iestādes ap skartajiem objektiem izveidoja vismaz 10 km lielas ierobežojumu zonas un īstenoja pilnīgas izkaušanas politiku, lai kontrolētu augsti patogēniskās putnu gripas klātbūtni un ierobežotu šīs slimības izplatīšanos.
(8)
Apvienotā Karaliste un Amerikas Savienotās Valstis iesniedza Komisijai informāciju par to teritorijā valdošo epidemioloģisko situāciju un par pasākumiem, ko tās veikušas, lai nepieļautu augsti patogēniskās putnu gripas tālāku izplatīšanos.
(9)
Komisija šo informāciju izvērtēja.
Komisija uzskata, ka, ņemot vērā dzīvnieku veselības situāciju apgabalos, uz kuriem attiecas Apvienotās Karalistes un Amerikas Savienoto Valstu veterināro iestāžu noteiktie ierobežojumi, lai aizsargātu dzīvnieku veselības statusu Savienībā, mājputnu, mājputnu reproduktīvo produktu un svaigas mājputnu un medījamo putnu gaļas sūtījumu ievešana no minētajiem apgabaliem Savienībā būtu jāaptur.
(10)
Kanāda, Čīle un Amerikas Savienotās Valstis sniedza atjauninātu informāciju par to teritorijā valdošo epidemioloģisko situāciju saistībā ar augsti patogēnisko putnu gripu, kuras dēļ tika apturēta konkrētu produktu ievešana Savienībā, kā izklāstīts Īstenošanas regulas (ES) 2021/404 V un XIV pielikumā.
(11)
Konkrēti, Kanāda iesniedza atjauninātu informāciju par tās teritorijā valdošo epidemioloģisko situāciju saistībā ar vienu augsti patogēniskās putnu gripas uzliesmojumu, kurš 2023. gada 28. aprīlī bija apstiprināts kādā Britu Kolumbijas provincē esošā mājputnu objektā.
(12)
Arī Čīle iesniedza atjauninātu informāciju par tās teritorijā valdošo epidemioloģisko situāciju saistībā ar vienu augsti patogēniskās putnu gripas uzliesmojumu, kurš 2023. gada 4. jūnijā bija apstiprināts kādā Metropoles reģionā esošā mājputnu objektā.
(13)
Arī Amerikas Savienotās Valstis iesniedza atjauninātu informāciju par to teritorijā valdošo epidemioloģisko situāciju saistībā ar trīspadsmit augsti patogēniskās putnu gripas uzliesmojumiem, kuri laikposmā no 2022. gada 8. aprīļa līdz 2023. gada 3. martam bija apstiprināti Mičiganas (3), Nebraskas (1), Ņujorkas (1), Ziemeļdakotas (3), Pensilvānijas (3), Dienviddakotas (1) un Viskonsinas (1) štatā esošos mājputnu objektos.
(14)
Kanāda, Čīle un Amerikas Savienotās Valstis arī iesniedza informāciju par pasākumiem, kas bija veikti, lai nepieļautu augsti patogēniskās putnu gripas tālāku izplatīšanos.
Konkrēti, pēc šo minētās slimības uzliesmojumu konstatēšanas Kanāda, Čīle un Amerikas Savienotās Valstis ir īstenojušas pilnīgas izkaušanas politiku nolūkā kontrolēt un ierobežot minētās slimības izplatīšanos, un pēc šādas politikas īstenošanas to teritorijā esošajos inficētajos mājputnu objektos tās ir arī pabeigušas nepieciešamo tīrīšanu un dezinficēšanu.
(15)
Komisija izvērtēja Kanādas, Čīles un Amerikas Savienoto Valstu iesniegto informāciju.
Komisijas ieskatā Kanāda, Čīle un Amerikas Savienotās Valstis ir sniegušas pienācīgas garantijas par to, ka dzīvnieku veselības situācija, kuras dēļ ievešana tika apturēta, vairs nerada draudus dzīvnieku vai sabiedrības veselībai Savienībā un tāpēc mājputnu izcelsmes preču ievešana Savienībā no tām Kanādas, Čīles un Amerikas Savienoto Valstu attiecīgajām zonām, no kurām ievešana Savienībā bija apturēta, būtu atkal jāatļauj.
(16)
Tāpēc, lai ņemtu vērā Kanādā, Čīlē, Apvienotajā Karalistē un Amerikas Savienotajās Valstīs valdošo pašreizējo epidemioloģisko situāciju saistībā ar augsti patogēnisko putnu gripu, Īstenošanas regulas (ES) 2021/404 V un XIV pielikums būtu jāgroza.